**NAGOVOR MINISTRICE ZA ZUNANJE IN EVROPSKE ZADEVE TANJE FAJON**

**NA SPOMINSKI SLOVESNOSTI V ČAST BAZOVIŠKIM JUNAKOM**

**OB 93. OBLETNICI SMRTI BAZOVIŠKIH JUNAKOV**

**Bazovica, 10. september 2023**

Spoštovani gospe in gospodje,

dragi tovarišice in tovariši, spoštovani župan občine Trst Roberto Dipiazza, spoštovani Milan Pahor, predsednik Odbora za proslavo bazoviških junakov,

na obrobju kraške vasice Bazovica, nedaleč od Trsta, nas v poznem poletju kliče spomin na tragično preminule bazoviške junake. In v srca vnovič piše imena pokončnih borcev proti fašizmu: Ferda Bidovca, Zvonimirja Miloša, Franja Marušiča in Alojza Valenčiča.

To mesto je opomnik trpljenja, a hkrati ponos kljubovalnosti primorskega človeka in vseh Slovencev. **Je pričevanje boja za svobodo in enakopravnost!**

Bazoviške žrtve nemo govore o premnogih tragičnih usodah primorskih oziroma slovenskih družin. Ko so razumevanje preglasila trenja, sobivanje konflikti, človečnost pa podjarmljenje in teror.

Bazovica, tako kot Rab in številna druga mesta, je zgodba tragičnega obdobja Evrope in krutih dejanj fašističnega režima.

Ni pa to zgodba o ljudeh v Sloveniji in Italiji. Kateri so stoletja živeli drug ob drugem in drug z drugim. Kateri so zmogli presegati delitve, nestrpnosti ter tudi stranpoti politike. Ter uvideti, da se lahko le na sodelovanju in spoštovanju gradi boljši svet. Zaradi katerih nam je danes dano živeti v miru.

Ne delamo si utvar, skupna slovensko-italijanska zgodovina je podala težke izzive. A je bila v tukajšnjih ljudeh venomer zakoreninjenja vztrajnost, ki umika slabo ter utira prostor dobremu.

Predsednika Pahor in Matarella sta na tem mestu, s simbolnim dejanjem pomiritve, a nikakor ne pozabe, zaprla boleče poglavje skupne zgodovine, skupaj z vrnitvijo Narodnega doma v Trstu.

Težko tlakovana je bila pot, da sta državi zgradili skupno življenje v evropski družini narodov. Na to smo lahko ponosni. Nosimo pa tudi veliko odgovornost, da z zgledom lastnih dejanj ne puščamo prostora apatiji, še manj tezi, da nestrpnosti in razhajanja ne prežijo na nas.

A možno ju je poraziti, spoštovani, če bomo ostali zvesti zgodovinski resnici skupnega poročila Mešane slovensko-italijanske kulturno-zgodovinske komisije. Ob tem pa se moramo odločno upreti populizmu in interpretacijam, ki niso utemeljeni na dejstvih iz poročila.

Spoštovani in spoštovane,

smo pričevalci zgodovine! Smo pričevalci resnice!

In v naših rokah je graditev skupne, na spoštovanju in strpnosti utemeljene prihodnosti. Prihodnosti, kjer bo ena najmočnejših vrednot in naše družbeno tkivo evropska solidarnost.

Ta bo med nami gradila mostove. Nesnovne mostove med našima narodoma in snovne mostove, ki bodo zgrajeni v Sloveniji, kot izkaz izjemnega sočutja in požrtvovalnosti Italije v preteklih tednih, ko nas je prizadela največja naravna nesreča v zadnjih desetletjih.

Vrednote miru, človečnosti in skupnostnega duha, za vse za kar so Bazoviški junaki dali svoje življenje, žive v nas in med nami! Le- te nam bodo omogočile, da se bomo skupaj soočili z velikimi izzivi, ki so pred nami.

Hvala.